Foto's: Luislang hou ambulans 'gyselaar' | Maroela Media
Die luislang se kop. Foto: Mapnya 911
Jaco Gericke (51), 'n paramedikus van Maponya 911, het aan Maroela Media gesê hy en 'n kollega het omstreeks 07:00 reageer op 'n oproep van die gemeenskapspolisiëringsforum. "'n Vrou wat daagliks in die gebied naby die Hendrik van Eck-lughawe, sowat 1 km van die Krugerwildtuin se hek af, met haar honde stap, het aangemeld dat die slang haar honde wou aanval," het Gericke gesê.
"Die slang het hom behoorlik goed daar ingewurm. Ek het hom aan sy stert probeer uittrek, maar hy wou glad nie beweeg nie. Ons vermoed ook hy het onlangs prooi geëet, want daar is 'n duidelike bult in sy lyf."
Zian van den Bergh, 'n plaaslike slanghanteerder, het voorgestel dat almal moet wag dat die slang self uitkom.
"Zian se span is op pad en dan gaan ons die gebied afsper en in skofte wag totdat die slang uitkom," het Gericke teen 16:00 gesê. "Ek gee nie om hoe lank ons gaan wag nie, ons wil nie die slang seermaak nie. Hy het reeds geringe snywonde op sy vel opgedoen weens die skerp punte in die enjin. As hy los kom, sal veeartse hom behandel en as hulle meen hy is reg, sal die slang in die Krugerwildtuin losgelaat word," het Gericke bygevoeg.
Gericke het die publiek gerusgestel en gesê daar is nog 'n ambulans van Maponya 911 wat wel gereed staan in die omgewing en op noodgevalle sal reageer.
Hy het geskerts dat hy graag sal wil sien dat die slang 'n gelukbringersimbool vir die nooddiens word en sommer ook Maponya gedoop word.